Da Begriff „Edipuskomplex“ kimmt vo de Gschichtn um de mythische Figua vom Edipus aus da griechischn Mythologie. Da Inhoid vo dem Mythos is voa oim durch de Tragedie vom Sophokles iwaliefat (Kini Edipus). Ohne es z wissn bringt da Edipus sein Vodan Laios in ana Raffarei um. Weura späda des Rätsl vo da Sphinx lest und so Theben vo ana Plog befreit, kriagt a de Kenigswitwe Iokaste zum Weib. De zwoa wissn nix vo eanara Bluadvawaundschoft. Joare späda wiad de Schaund owa aufdeckt. De Iokaste dahängt si und da Edipus sticht si mit ian Schmuck de Augn aus. Ois Blinda gähd a in de Vabannung.